### | | | | --- | --- | | | | | --- | | **Byråd** 27. september 2016 Sagsnr. 710-2016-34318 Dok.nr. 710-2016-321537 Bobby Overgaard | | 155.                Rammeaftale på det specialiserede socialområde 2017 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | SS-U, BS-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til den regionale
rammeaftale 2017, som er et fælles regionalt planlægnings- og
udviklingsværktøj, der skal sikre et samlet overblik over tilbudsviften på det
specialiserede socialområde.

Som en del af den regionale rammeaftale 2017 skal der være
en afrapportering på Socialstyrelsens centrale udmelding til kommunerne fra
2015 om borgere med svære spiseforstyrrelser. [adresse] har, som resten
af de midtjyske kommuner, indsendt oplysninger om målgruppen og indsatser
rettet mod denne. Afrapporteringen er udarbejdet af Den Administrative
Styregruppe for Social- og Specialundervisningsområdet i den midtjyske region
(DASSOS) og er vedlagt som bilag. Byrådet skal særskilt tage stilling til
afrapporteringen.

Rammeaftalen består af en faglig udviklingsdel
(Udviklingsstrategien) og en kapacitets- og økonomistyringsdel
(Styringsaftalen). Rammeaftalen skal være godkendt i de 19 kommunalbestyrelser
i regionen samt i Regionsrådet senest 15. oktober.

Udkast til Rammeaftale 2017 er vedlagt som bilag 1, og
afrapportering på Socialstyrelsens centrale udmelding er vedlagt som bilag 2.

**Udviklingsstrategien**

Udviklingsstrategien skal give et overblik over, om der
findes tilstrækkelige tilbud på det specialiserede socialområde i de midtjyske
kommuner og Region Midtjylland. Derfor indeholder Udviklingsstrategien en
indberetning fra de 19 midtjyske kommuner og Region Midtjylland om det forventede
behov for tilbud på det sociale område og deres overvejelser om tilbudsviften
det kommende år. Indberetningen viser, at der er sammenhæng eller høj grad af
sammenhæng mellem kommunernes behov for specialiserede tilbud og det samlede
udbud af tilbud, der er omfattet af Rammeaftalen. Dette gælder på såvel
voksenområdet som børne- og ungdomsområdet.

Udviklingsstrategi 2017 indeholder som tidligere nævnt en
opfølgning og behandling af Socialstyrelsens centralt udmeldte målgruppe
”borgere med svære spiseforstyrrelser” fra 2015.

Afrapporteringen fra maj 2016, som Byrådet skal behandle,
viser, at kommunerne i vid udstrækning oplever, at der er sammenhæng mellem
kommunernes behov for højt specialiserede indsatser til voksne med en svær
spiseforstyrrelse og det samlede udbud heraf. Enkelte kommuner angiver, at de
oplever udfordringer med at sikre sammenhæng mellem kommunernes behov for højt
specialiserede indsatser til børn og unge med en svær spiseforstyrrelse og det
samlede udbud heraf. Dette har flere kommuner fokus på at håndtere.

Social- og Indenrigsministeriet har valgt ikke at benytte
sig af muligheden for at udmelde et ministertema i relation til Rammeaftale
2017.

Der er mellem de midtjyske kommuner og regionen aftalt tre
fokus- og udviklingsområder i 2017:

· Kommunikationsområdet (tale-, høre- og synshandicap)

· Voksenhandicapområdet

· Fælles metodeudvikling og –anvendelse.

På [adresse] (KKR) Januarkonference
2015 om det specialiserede socialområde aftalte de midtjyske kommuner og
regionen, at der skulle udarbejdes fælle socialpolitiske målsætninger på
følgende områder:

· Voksenhandicapområdet

· Misbrugsområdet

· Socialt udsatte børn og unge

· Voksenpsykiatriområdet.

På voksenpsykiatriområdet er disse udarbejdet og godkendt af
KKR 20. april 2015. De socialpolitiske målsætninger på voksenhandicapområdet er
under udarbejdelse. Når de er godkendt vil de blive vedlagt som bilag til
Rammeaftale 2017. Materialet har fokus på:

· At understøtte en stadig udvikling hos den enkelte borger med
handicap

· At styrke handicappede borgeres mulighed for aktiv deltagelse i
arbejdslivet og civilsamfundet

· At styrke det kommunale samarbejde om borgere i de mest
specialiserede tilbud.

Herudover har kommuner og regioner på tværs af landet i de
to seneste Rammeaftaler sat fokus på tværgående koordination og udvikling af de
sikrede institutioner. Parterne indgår i en forpligtende dialog om følgende
udviklingsområder:

· Kapacitetsudvikling på de sikrede institutioner

· Kerneopgaven i de sikrede institutioner

· Samarbejde om den unge fra indslusning til udslusning.

**Styringsaftalen**

Styringsaftalen lægger rammerne for kapacitets- og
prisudviklingen i det kommende år for de tilbud, der er omfattet af
Rammeaftalen. Aftalen regulerer således kommunernes indbyrdes behov for køb og
salg af pladser på specialiserede tilbud.

Styringsaftalen er i al væsentlighed en videreførelse af
Styringsaftalen for 2016, herunder den allerede besluttede takstreduktion på
minimum 3 % i perioden 2015-2018, med mulighed for at medregne den reduktion i
taksterne, der er gennemført fra 2014 til 2015.

**VURDERING**

Social og Sundhed og Børn og Skole vurderer, at Rammeaftale
2017 medvirker til at skabe balance i udbud af og efterspørgsel efter
specialiserede tilbud ud fra hensyn til driftssikkerhed, forsyningssikkerhed og
en rationel økonomisk planlægning. De to forvaltninger vurderer ligeledes, at
samarbejdet om fælles fokus- og udviklingsområder på det specialiserede
socialområde vil blive et godt styringsredskab i de kommende år.

Social og Sundhed og Børn og Skole vurderer desuden, at et
tættere samarbejde mellem de seks kommunikationscentre i regionen bedre vil
kunne udnytte de forskellige medarbejderes ekspertise. Det vil samtidig
forstærke centrenes mulighed for at omsætte den seneste forskning og viden til
gavn for både borgerne og samfundet.

Et fokus på fælles metodeudvikling og metodeanvendelse
vurderes endvidere at give bedre mulighed for at belyse, hvad der virker i
praksis samt optimere kvaliteten og fagligheden på det specialiserede
socialområde.

**ØKONOMI**

KKR [adresse] besluttede i forbindelse med budget
2016-2019 at reducere taksterne med minimum 3 % i perioden 2016-2018.
Beslutningen indgår i Favrskov Kommunes budgetlægning 2017-2020.

En takstnedsættelse vil betyde en reduceret salgsindtægt for
de pladser, Favrskov Kommune sælger til andre kommuner. Tilsvarende vil Børn og
Skole og Social og Sundhed opnå en besparelse på de pladser, kommunen køber hos
andre kommuner i regionen eller hos Region Midtjylland.

Social og Sundhed har i medfør heraf udarbejdet en
reduktionsblok på 1 % i materialet til budget 2017-2020 (R-409). Besparelsen
udgør netto 1,277 mio. kr., som fremkommer ved besparelser på 800.000 kr. på
køb af pladser, fratrukket 406.000 kr. i mindre indtægter ved salg af pladser.
Dertil kommer at egne tilbud gennem effektivisering og nedsættelse af
serviceniveauet skal spare 883.000 kr.

I Børn og Skole er det alene døgntilbuddet [adresse], der er
omfattet af rammeaftalen.

Den samlede reduktion i Børn og Skole er på i alt 269.000
kr. i 2017. Besparelserne er fordelt med 154.000 kr. på køb og salg af pladser
(R-325) samt 115.000 kr. i årlig driftsbesparelse i [adresse]. Driftsbesparelsen i
[adresse] opnås ved en omlægning og effektivisering af den administrative støtte
til udførerområdet i Børn og Familie (R-322). Såfremt Byrådet vedtager de
foreslåede besparelser, vil [adresse] i 2017 have opfyldt kravet om en
takstreduktion på 3 % senest i 2018.

**INDDRAGELSE**

Rammeaftalen er udarbejdet i en tæt dialog mellem
repræsentanter fra administrationen i de 19 kommuner og Region Midtjylland.

KKR [adresse] har på møde 16. juni 2016 behandlet udkast
til Rammeaftale 2017 og afrapportering på den centrale udmelding om borgere med
svære spiseforstyrrelser. Parterne er enige om at indstille forslaget til
godkendelse i kommunalbestyrelserne samt i Regionsrådet.

Rammeaftalen har været i høring i Handicaprådet.
Handicaprådet har meddelt mundtligt, at de ingen bemærkninger har til
Rammeaftale 2017.

**INDSTILLING**

Direktøren for Børn og Skole og direktøren for Social og
Sundhed indstiller til Byrådet:

1. At
Rammeaftale 2017 godkendes.

2. At
afrapporteringen på Socialstyrelsens centrale udmelding om borgere med svære
spiseforstyrrelser godkendes.

**BESLUTNING**

***Social- og Sundhedsudvalget, 6. september 2016:***

Fraværende:Paula Schmidt, Tilde Knudsen

Indstilles godkendt.

***Børne- og Skoleudvalget, 8. september 2016:***

Fraværende:Ingen

Indstilles godkendt.

***Økonomiudvalget, 21. september 2016:***

Fraværende:Ingen

Indstilles godkendt.

**Bilag**

|  |  |
| --- | --- |
| Rammeaftale 2017 - Udviklingsstrategi og Styringsaftale | 710-2016-236375 |
| Afrapportering på [adresse] Udmelding vedr. borgere med svære spiseforstyrrelser | 710-2016-236379 |